Асабліва хацелася б звярнуць увагу на асобны сімвалічны элемент літургіі, якім з’яўляецца свечка. Свечка налічвае больш за тры тысячы гадоў сваёй гісторыі і ўзгадваецца яшчэ ў Старым Запавеце. У часы, калі не было электрычнасці, свечка была адным з галоўных прадметаў для штодзённага ўжытку – ёю асвятляліся памяшканні. Запальвалі яе ў час эпідэмій і бур, бо верылі, што святло свечкі мае моц адганяць злых духаў. Запаленая свечка мае сваю сімволіку і значэнне ў многіх рэлігіях і культурах, выражаючы святло, жыццё, духоўнасць. Таксама з’яўляецца яна сімвалам прынашэння ў ахвяру.